b'\n_START_ARTICLE_\nAfganistanin krikettimaajoukkue\n_START_PARAGRAPH_\n._NEWLINE_Afganistanin krikettimaajoukkue edustaa Afganistania kriketin miesten maajoukkuekilpailuissa. Sit\xc3\xa4 hallinnoi Afghanistan Cricket Board. Siit\xc3\xa4 tuli Kansainv\xc3\xa4lisen krikettiliiton t\xc3\xa4ysj\xc3\xa4sen, eli viisip\xc3\xa4iv\xc3\xa4isi\xc3\xa4 test matcheja pelaava joukkue 2017.\n_START_SECTION_\nYhden p\xc3\xa4iv\xc3\xa4n maaottelut\n_START_PARAGRAPH_\nAfganistan pelasi ensimm\xc3\xa4isen yhden p\xc3\xa4iv\xc3\xa4n maaottelunsa (eli pelimuodon, jossa kummallakin joukkueella on tavallisesti 50 sy\xc3\xb6tt\xc3\xb6vuoroa, joissa jokaisessa kuusi sy\xc3\xb6tt\xc3\xb6\xc3\xa4) vuonna 2009. Se on pelannut yksip\xc3\xa4iv\xc3\xa4isi\xc3\xa4 maaotteluja kaikkiaan 123 (tilanne 15.7.2019). Niist\xc3\xa4 se on voittanut 59, h\xc3\xa4vinnyt 60 ja tasan on p\xc3\xa4\xc3\xa4ttynyt yksi ottelu sek\xc3\xa4 ilman ratkaisua kolme ottelua. Kriketin korkeimman tason maista sill\xc3\xa4 on positiivinen ottelusaldo Zimbabwea (15 voittoa, 10 tappiota) ja L\xc3\xa4nsi-Intian saaristoa (kolme voittoa, kaksi tappiota) vastaan. Bangladeshia vastaan sill\xc3\xa4 on kolme voittoa ja viisi tappiota.  Yht\xc3\xa4 aikaa Afganistanin kanssa t\xc3\xa4ysj\xc3\xa4senyyden saavuttanutta Irlantia vastaan sill\xc3\xa4 on 13 voittoa ja 13 tappiota. Muista "test match -tason" maista se on kerran voittanut Sri Lankan. Muita maita vastaan Afganistanilla on paras ottelutilasto Kanadaa (nelj\xc3\xa4 voittoa, yksi tappio), Skotlantia (8\xe2\x80\x934), Keniaa (4\xe2\x80\x932) ja Alankomaita (4\xe2\x80\x932) vastaan._NEWLINE_Afganistan pelasi MM-kilpailuissa ensimm\xc3\xa4isen kerran 2015. Se ei selviytynyt alkulohkosta jatkoon mutta saavutti kuitenkin yhden voiton kukistettuaan Skotlannin.\n_START_SECTION_\nTwenty20-maaottelut\n_START_PARAGRAPH_\nAfganistan pelasi ensimm\xc3\xa4isen Twenty20-pelimuodon (eli pelin, jossa kummallakin joukkueella on 20 sy\xc3\xb6tt\xc3\xb6vuoroa) maaottelunsa 2010. Se on 23. kes\xc3\xa4kuuta 2017 menness\xc3\xa4 pelannut 61 maaottelua, joista se on voittanut 39 ja h\xc3\xa4vinnyt 22. Se on huippumaista voittanut kaikki viisi otteluaan Zimbabwea vastaan. Irlantia vastaan sill\xc3\xa4 on seitsem\xc3\xa4n voittoa ja kolme tappiota, L\xc3\xa4nsi-Intian saaristoa vastaan yksi voitto ja kolme tappiota. Muista maista se on voittanut Skotlannin kaikissa kuudessa ja Omanin kaikissa nelj\xc3\xa4ss\xc3\xa4 ottelussa._NEWLINE_Afganistan selviytyi ICC World Twenty20 -turnauksessa 2016 kymmenen parhaan joukkoon voitettuaan alkukarsintalohkonsa.\n_START_SECTION_\nHenkil\xc3\xb6kohtaisia tilastoja\n_START_PARAGRAPH_\nAfganistanin pelaajista on eniten juoksuja yhden p\xc3\xa4iv\xc3\xa4n maaotteluissa ly\xc3\xb6nyt Mohammad Nabi, kaikkiaan 1\xc2\xa0942. Twenty20-maaotteluissa eniten juoksuja on ly\xc3\xb6nyt Mohammad Shahzad, 1\xc2\xa0779. Mohammad Nabi on "polttanut" vastustajan pelaajia eniten sek\xc3\xa4 yhden p\xc3\xa4iv\xc3\xa4n maaotteluissa, kaikkiaan 85, ett\xc3\xa4 Twenty20-otteluissa, 50.'